Bybelskool » 2 KORINTIËRS 12:2-10
Paulus se gesigte en openbarings
1 As daar dan geroem moet word, is dit nie voordelig nie; maar ek kom nou by gesigte en openbarings van die Here.
2 Ek weet van 'n man in Christus wat veertien jaar gelede tot in die derde hemel weggeruk is – of dit in die liggaam of buite die liggaam is, weet ek nie, God weet dit. 3 Ek weet ook van so 'n man – of dit met die liggaam of sonder die liggaam was, weet ek nie, God weet dit – 4 dat hy weggeruk is tot in die paradys, en onuitspreekbare woorde gehoor het wat 'n mens nie mag noem nie. 5 Op so iemand sal ek my beroem, maar op myself sal ek my nie beroem nie, behalwe oor my swakhede. 6 As ek my wel daarop wil beroem, sal ek nie dwaas wees nie, want ek sal die waarheid praat. Maar ek weerhou my daarvan, sodat niemand meer aan my sal toedig as wat hy van my sien of by my hoor nie, 7 selfs met inagneming van die buitengewone aard van my openbarings. Daarom, om te keer dat ek opgeblase word, en sodat ek nie hoogmoedig mag word nie, is daar vir my 'n doring in die vlees gegee, 'n engel van Satan, om my met die vuis te slaan. 8 Hieroor het ek die Here drie maal gesmeek dat dit van my moet wyk. 9 Maar Hy het vir my gesê: "My genade is vir jou genoeg, want my krag word in swakheid volbring." Daarom sal ek my baie liewer op my swakhede beroem, sodat Christus se krag my kan beskut. 10 Ter wille van Christus verheug ek my in swakhede, beledigings, ontberings, vervolgings en benoudhede; want wanneer ek swak is, juis dan is ek sterk.
11 Ek het soos 'n dwaas opgetree! Julle het my daartoe gedwing, want ek moes eintlik deur julle aanbeveel gewees het, omdat ek geensins agtergestaan het by die sogenaamde super-apostels nie, al is ek ook niks. 12 Dit wat 'n apostel kenmerk, is inderdaad by julle verrig, met alle volharding, met tekens en wonders en kragtige dade. 13 In watter opsig is julle dan swakker behandel as die ander gemeentes , behalwe dat ek nie vir julle 'n geldelike las was nie? Vergewe my tog hierdie onreg!
Paulus brei hier uit oor die paradoks van sy ervaringe, verbluffende hoogtepunte en uitmergelende laagtepunte en weer oor sy besorgdheid oor die Korintiërs wat hy met die metafoor van 'n ouer teenoor kinders uitdruk (2 Kor 12:11-21). Dit lyk op die oog af asof Paulus van 'n ander persoon as hyself praat in vers 2-4. Dit is egter waarskynlik dat Paulus hier oor homself in die derde persoon skryf, en wel om die volgende redes:
Hy is besig om sy apostoliese gesag te verdedig, en dit sou nie sin maak om oor iemand anders se gesigte en openbarings te skryf nie.
Ons lees op 'n paar ander plekke van gesigte wat hy gehad het (vgl Hand 9:3; 16:9; 22:17; 27:24; Gal 1:12).
Vers 6 is 'n verskuilde aanduiding dat dit wel hy is: "al sou ek wil roem, sal ek tog nie dwaas wees nie, omdat ek die waarheid sal praat".
Hy wil nie eintlik oor iets praat waaroor hulle nie 'n oordeel sal kan uitspreek nie, maar nou dwing hulle hom om dwaas te wees, om die aansprake van die valse apostels te troef.
Dit wil voorkom asof die derde hemel en die paradys dieselfde plek is, dit is, die plek waar hy in die teenwoordigheid van God kon wees.
Die doring in sy vlees is al met baie siektes verbind (bv. 'n oogsiekte op voetspoor van Gal 4:13-15, wat vertel dat hy siek geword het, en hulle met hom deernis gehad het, en "as dit moontlik was, sou julle julle oë uitgeruk en vir my gegee het"), maar dit bly eintlik 'n onopgeloste raaisel.
Wat dit ook al was, die oorsprong daarvan was 'n engel van Satan. God het dit toegelaat om hoogmoed in sy lewe teen te werk.
Paulus se beskrywing van God se krag wat tot sy volle werking kom wanneer ons swak is, is nie net 'n goeie beskrywing van die lewe van 'n apostel nie, maar ook 'n bemoediging vir elkeen wat op een of ander stadium in sy lewe ontberinge ly in die navolging van Jesus.